Official Journal L 264 , 02/10/2002 P. 0001 - 0004



Ir-Regolament tal-Kunsill (KE, Euratom) Nru 1746/2002 tat-30 ta' Settembru 2002 li jintroduċi, fil-kuntest tar-riforma tal-Kummissjoni, miżuri speċjali biex jitterminaw l-impjieg ta' uffiċjali tal-Komunitajiet Ewropej appuntati għal post stabbilit fil-Kummissjoni tal-Komunitajiet Ewropej IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 283 tiegħu, Wara li kkunsidra l-proposta mill-Kummissjoni ippreżentata wara li rċeviet l-opinjoni tal-Kumitat tar-Regolament ta' l-Impjegati, Wara li kkunsidra l-opinjoni tal-Parlament Ewropew [1] Wara li kkunsidra l-opinjoni tal-Qorti tal-Ġustizja [2] Wara li kkunsidra l-opinjoni tal-Qorti ta' l-Awdituri [3] Billi: (1) Ir-riforna tal-Kummissjoni hija ddisinjata partikolarment biex tiffoka mill-ġdid l-użu tar-riżorsi dwar l-attivitajiet ta' prijorità tagħha. (2) Fil-komunikazzjoni tagħha tad-9 ta' Frar 2000 [4] il-Kummissjoni indikat li kellha l-intenzjoni li tagħmel użu kemm jista jkun effiċjenti mir-riżorsi umani tagħha. (3) Il-Kummissjoni tilħaq parti sinifikanti tal-ħtiġiet tagħha permezz ta' razjonalizzazzjoni nterna u tqassim mill-ġdid tad-doveri. (4) Il-Kummissjoni aktar minn hekk qiegħda tieħu l-passi meħtieġa, partikolarment permezz ta' taħriġ, biex tgħin fit-tqassim mill-ġdid ta' l-impjegati u biex taġġusta bil-mod sodisfaċenti u effettiv l-aktar possibbli. (5) B'dana kollu, il-kapaċitajiet ta' sezzjoni ta' uffiċjali, li jkunu laħqu l-età ta' 55 sena u li jkunu komplew mill-anqas 15 il-sena ta' mpieg, huma ferm imbiegħda mid-doveri li għandhom jittwettqu. (6) Il-Kummissjoni teħtieġ profili ta' kapaċitajiet ġodda u bilanċjar mill-ġdid sabiex tistabbilixxi l-pjan tagħha; imma n-numru ta' uffiċjali li jirtiraw bil-mod normali mhux sejjer ikun biż-żejjed biex jippermetti li l-kapaċitajiet meħtieġa jkunu akwistati permeżż ta' reklutaġġ ta' impjegati ġodda fi skala ta' żmien sodisfaċenti. (7) Miżuri speċjali għandhom għalhekk ikunu adottati fir-rigward tat-terminazzjoni tal-impjieg flimkien ma' l-arranġamenti amministrattivi interni għall-monitoraġġ effettiv ta' l-implementazzjoni ta' dan ir-Regolament. (8) Dawn il-miżuri għandhom ikunu applikati bħala materja ta' urġenza u sa kemm hu possibbli billi jingħata każ għall-bilanċ ġeografiku, b'konformità mad-dispożizzjonijiet ta' dan ir-Regolament. (9) Dawn il-miżuri għandhom ikunu newtrali mal-budget. Għal dan il-għan, mekkaniżmu ta' monitoraġġ għandu jkun stabbilit mill-awtorità tal-budget, ADOTTA DAN ID-REGOLAMENT: L-Artikolu 1 Il-Kummissjoni hija b'hekk awtorizzata, fl-interessi tas-servizz u sabiex tieħu akkont tal-ħtieġa li ġġedded il-kapaċitajiet li jirriżultaw mill-iffukar mill-ġdid ta' l-użu tar-riżorsi tagħha fuq l-attivitajiet ta' prijorità, li tadotta miżuri sal-31 ta' Diċembru 2004 għat-tmiem ta' l-impjieg, fil-qofol tat-tifsira ta' l-Artikolu 47 tar-Regolamenti ta' l-Impjegati, għal uffiċjali li jkunu laħqu l-età ta' 55 sena u li jkunu ilhom mill-anqas 15 il-sena fl-impjieg, inedependament mill-budget (operazzjoni jew riċerka) li minnu huma mħallsa, bl-eċċezzjoni ta' dawk fil-Gradi A 1 u A 2, permezz tal-kondizzjonijiet speċifikati b'dan ir-Regolament. L-Artikolu 2 In-numru totali ta' uffiċjali li għandhom ikunu koperti bil-miżuri referuti fl-Artikolu 1 għandu jkun ta' 600. Il-ħarsien għan-newtralità tal-budget għandu jkun immonitorjat matul il-proċedura annwali tal-budget. Għal dan il-għan, l-Awtorità tal-Ħatra għandha, billi tieħu akkont tar-rabta bejn in-numru ta' uffiċjali li l-impjieg tagħhom kien ġie tterminat u n-numru ta' uffiċjali reklutati, tgħamel rapport lill-awtorità tal-budget fil-waqt propizju, billi tiċċertifika li l-kondizzjonijiet tan-newtralità tal-budget tkun milħuqa. L-Artikolu 3 Fil-qofol tal-massimi stabbiliti fl-Artikolu 2, u b'attenzjoni xierqa għall-interessi tas-servizz, il-Kummissjoni, wara li tkun ikkonsultat lill-Kumitat Konġunt tagħha, għandha tagħżel, minn fost l-uffiċjali li japplikaw għat-temm ta' l-impjieg tas-servizz tagħhom permezz ta' l-Artikolu 1, dawk li hija tixtieq li tapplika din il-miżura. Għandha tikkunsidra bħala uffiċjali ta' prijorità affettwati bil-miżuri ta' ri-organizzazzjoni u l-miżuri tal-iffokar mill-ġdid ta' l-użu tar-riżorsi tagħha fuq l-attivitajiet ta' prijorità, partikolarment ta' tqassim mill-ġdid tad-doveri, dawk il-kapaċitajiet li huma meqjusa li huma ferm imbiegħda mid-doveri li għandhom ikunu mwettqa. Għandha tieħu akkont ta' l-ammont tat-taħriġ meħtieġ għalihom biex jidħlu għal doveri ġodda, l-età, l-abilità, il-produttività tagħhom, l-imġieba waqt ix-xogħol, iċ-ċirkostanzi tal-familja u t-tul ta' l-impjieg. L-Artikolu 4 1. Uffiċjali li qabel kienu impjegati u li l-impjieg tagħhom huwa tterminat permezz ta' l-Artikolu 1 għandhom ikunu ntitolati għal allokazzjoni ta' kull xahar stabbilita bħala persentaġġ ta' l-aħħar salarju bażiku tagħhom li jkunu rċevew skond l-età u t-tul ta' l-impjieg fil-waqt tat-tluq kif muri fit-tabella fl-Anness ta' dan ir-Regolament. L-aħħar salarju bażiku għandu jkun dak għall-grad u l-pożizzjoni okkupata mill-uffiċjal fil-waqt tat-tluq, iddeterminat b'referenza għat-tabella fl-Artikolu 66 tar-Regolamenti ta' l-Impjegati li jkunu eżistenti fl-ewwel jum tax-xahar li fih l-allokazzjoni tkun imħallsa. 2. Uffiċjali bħal dawn li qabel kienu impjegati jistgħu fi kwalunkwe waqt, fuq it-talba tagħhom stess, jirċievu penzjoni ta' l-irtirar skond it-termini u l-kondizzjonijiet stabbiliti fir-Regolamenti ta' l-Impjegati. L-intitolament għall-allokazzjoni għandu imbagħad jispiċċa. Għandu jispiċċa fi kwalunkwe każ mhux aktar tard mill-aħħar jum tax-xahar li fih l-uffiċjal ikkonċernat li qabel kien impjegat jilħaq l-età ta' 65 sena jew malli hu jew hi jkun eliġibbli qabel dik l-età għall-penzjoni massima ta' l-irtirar ta' 70 % (L-Artikolu 77 tar-Regolamenti ta' l-Impjegati). F'dak il-punt, l-uffiċjal li qabel kien impjegat għandu awtomatikament jirċievi penzjoni ta' l-irtirar, li għandha jkollha effett fl-ewwel jum tax-xahar kalendarju li jiġi wara x-xahar li l-fih l-allokazzjoni tkun imħallsa għall-aħħar darba. 3. L-allokazzjoni li hemm provvediment dwarha fil-paragrafu 1 għandha tkun aġġustata skond il-peżati stabbiliti, bi qbil mat-tieni subparagrafu ta' l-Artikolu 82(1) tar-Regolamenti ta' l-Impjegati, għal dak il-pajjiż li jinsab fi ħdan il-Komunità li fih ir-riċevitur jagħti provi li huwa residenti. Ir-riċevituri għandhom jipprovdu evidenza kull sena tal-post tar-residenza tagħhom. Jekk ir-riċevitur ikun jabita f'pajjiż li jinstab il-barra mill-Komunità, il-peżar li għandu jkun applikat għall-allokazzjoni għandu jkun ta' 100. L-allokazzjoni għandha tkun espressa f'euro. Għandha titħallas fil-munita tal-pajjiż tar-residenza tar-riċevitur. B'dana kollu, jekk tkun suġġetta għal peżar ta' 100 permezz tat-tieni subparagrafu, għandha tkun imħallsa f'euro. L-allokazzjoni li tkun imħallsa f'munita apparti milli l-euro għandha tkun ikkalkolata fuq il-bażi tar-rati tal-kambju referuti fit-tieni subparagrafu ta' l-Artikolu 63 tar-Regolamenti ta' l-Impjegati. 4. Meta d-dħul gross li jakkumula minn xi impjieg ġdid għal uffiċjal li qabel kien impjegat, meta magħqud ma l-allokazzjoni li hemm provvediment dwarha fil-paragrafu 1, jeċċedi r-remunerazzjoni gross totali l-aħħar akwistata mill-uffiċjal ikkonċernat, iddeterminata b'referenza għall-iskali tas-salarju eżistenti fl-ewwel jum tax-xahar li dwaru l-allokazzjoni hija pagabbli, l-ammont ta' l-eċċess għandu jkun imnaqqas minn dik l-allokazzjoni. Dik ir-remunerazzjoni għandha tkun peżata kif hemm provvediment dwar dan fil-paragrafu 3. Id-dħul gross u t-total tar-remunerazzjoni gross l-aħħar akkwistat, kif referut fl-ewwel subparagrafu, ifisser is-somom imħallsa wara t-tnaqqis tal-kontribuzzjoni tas-sigurtà soċjali imma qabel it-tnaqqis tat-taxxa. L-uffiċjal li qabel kien impjegat għandu jagħti impenn formali li jipprovdi kwalunkwe prova bil-miktub li tista tkun meħtieġa, inkluża stqarrija annwali tad-dħul fil-għamla ta' stqarrija tas-salarju jew ta' kontijiet awditjati, kif xieraq, dikjarazzjoni b'ġurament u awtentikata li hu jew hi ma kienx jirċievi xi dħul ieħor minn xi impjieg ġdid, u għandu jinnotifika lill-istituzzjoni b'xi fattur ieħor li jista jaffettwa id-dritt tiegħu jew tagħha għall-allokazzjoni, li fin-nuqqas ta' dan hu jew hi jista jkun suġġett għal azzjoni dixxiplinarja kif hemm provvediment dwar dan fl-Artikolu 86 tar-Regolamenti ta' l-Impjegati. 5. Kif stabbilit fl-Artikolu 67 tar-Regolamenti ta' l-Impjegati u l-Artikoli 1, 2 u 3 ta' l-Anness VII tiegħu, l-allokazzjoni residenzjali, l-allokazzjoni ta' tfal dependenti u l-allokazzjoni ta' l-edukazzjoni għandha titħallas lir-riċevitur ta' l-allokazzjoni li hemm provvediment dwarha fil-paragrafu 1 jew lill-persuna jew lill-persuni li l-kustodju tat-tfal tkun ġiet fdata bil-liġi jew b'ordni ta' qorti jew ta' awtorità amministrattiva kompetenti; l-allokkazzjoni residenzjali għandha tkun ikkalkolata b'referenza għall-allokkazzjoni li hemm provvediment dwarha fil-paragrafu 1. 6. Basta li dawn ma jirċievux dħul minn impjieg bi qliegħ, ir-riċevituri ta' l-allokazzjoni għandhom ikunu ntitolati, fir-rigward tagħhom stess jew tal-persuni koperti bl-assigurazzjoni tagħhom, għal benefiċji permezz tal-iskema ta' l-assigurazzjoni tal-mard li hemm provvediment dwarha fl-Artikolu 72 tar-Regolamenti ta' l-Impjegati, basta li dawn iħallsu l-kontribuzzjoni relevanti, ikkalkolata fuq il-bażi ta' l-allokazzjoni kif hemm provvediment dwar dan fil-paragrafu 1. 7. Matul il-perijodu li għalih huma ntitolati li jirċievu l-allokazzjoni, imma għal mhux aktar minn 65 xahar, dawk l-uffiċjali li qabel kienu mpjegati għandhom jibqgħu jakkwistaw aktar drittijiet għall-penzjoni ta' l-irtirar ibbażata fuq is-salarju marbut mal-grad jew mal-pożizzjoni tagħhom, basta li l-kontribuzzjoni li hemm provvediment dwarha fir-Regolament ta' l-Impjegati b'referenza għas-salarju mħallas ma tul il-perijodu u basta li l-penzjoni totali ma tkunx teċċedi l-massimu speċifikat fit-tieni subparagrafu ta' l-Artikolu 77 tar-Regolamenti ta' l-Impjegati. Għall-iskopijiet ta' l-Artikolu 5 ta' l-Anness VIII tar-Regolamenti ta' l-Impjegati, perijodu bħal dan għandu jkun ikkunsidrat bħala perijodu ta' l-impjieg. 8. Suġġett għall-Artikoli 1(1) u 22 ta' l-Anness VIII tar-Regolamenti ta' l-Impjegati, il-mara/raġel ta' dak li qabel kien uffiċjal li jkun miet waqt li jkun jirċievi l-allokazzjoni li hemm provvediment dwarha fil-paragrafu 1 għandhom ikunu ntitolati, basta li huma kienu il-mara/raġel ta' dak li qabel kien l-uffiċjal għal mill-anqas sena meta hu jew hi jkun ħalla l-impjieg ta' dik l-istituzzjoni, lejn il-mara/raġel li jibqgħu ħajjin għall-penzjoni egwali għal 60 % tal-penzjoni ta' l-irtirar li kieku kellha tkun imħallsa, fl-assenza ta' xi tnaqqis permezz ta' l-Artikolu 9 ta' l-Anness VIII tar-Regolamenti ta' l-Impjegati li jkunu jsiru, lejn dak li qabel kien uffiċjal jekk hu jew hi tkun ikkwalifakat għaliha fil-waqt tal-mewt tiegħu/tagħha. Il-penzjoni ta' dawk li jibqgħu ħajjin referuti fis-subparagrafu preċedenti m'għandhix tkun anqas mill-ammonti speċifikati fit-tieni subparagrafu ta' l-Artikolu 79 tar-Regolament ta' l-Impjegati. B'dana kollu, fl-ebda każ ma tista teċċedi l-ammont tal-penzjoni ta' l-irtirar li dwarhom dak li qabel kien l-uffiċjal kien ikun intitolat jekk hu jew hi jibqgħu ħajjin u jkun ingħata penzjoni ta' l-irtirar meta ma jibqgħux aktar eliġibbli għall-allokazzjoni referuta hawn fuq. It-tul minimu taż-żwieġ kif riferut fl-ewwel subparagrafu m'għandux ikun meqjus jekk ikun hemm wieħed jew aktar tfal ta' żwieġ ikkuntrattat mill-uffiċjal qabel ma hu jew hi jkun ħalla l-impjieg basta li l-mara/raġel li jibqa ħajj ikun imantni jew kien imantni lil dawk it-tfal. L-anqas m'għandu t-tul taż-żwieġ ikun meqjus jekk il-mewt ta' dak li qabel kien uffiċjal jirriżulta minn waħda miċ-ċirkostanzi referuti fit-tmiem tat-tieni subparagrafu ta' l-Artikolu 17 ta' l-Anness VIII tar-Regolamenti ta' l-Impjegati. 9. Mal-mewt ta' dak li qabel kien uffiċjal li kien jirċievi l-allokazzjoni li hemm provvediment dwarha fil-paragrafu 1, it-tfal dependenti fil-qofol tat-tifsira ta' l-Artikolu 2 ta' l-Anness VII tar-Regolamenti ta' l-Impjegati għandhom ikunu ntitolati għall-penzjoni ta' l-orfni skond il-kondizzjonijiet kif stabbilti fl-ewwel, fit-tieni u fit-tielet subparagrafi ta' l-Artikolu 80 tar-Regolamenti ta' l-Impjegati u fl-Artikolu 21 ta' l-Anness VIII tar-Regolamenti ta' l-Impjegati. L-Artikolu 5 Dan ir-Regolament għandu jidol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, it-30 ta' Settembru 2002. Għall-Kunsill Il-President P. S. Møller [1] L-Opinjoni mogħtija fl-24 ta' Settembru 2002 (għadha mhix ippubblikata fil-Ġurnal Uffiċjali). [2] L-Opinjoni mogħtija fil-15 ta' Mejju 2002. [3] ĠU C 236, ta' l-1.10.2002, p. 1. [4] ĠU C 81, tal-21.3.2000, p. 1. -------------------------------------------------- L-ANNESS PERSENTAĠĠ TA' L-ALLOKAZZJONI Il-persentaġġ ta' l-allokazzjoni referuta fl-Artikolu 4(1) ta' dan ir-Regolament għandu jkun iddeterminat fuq il-bażi ta' l-età u t-tul ta' l-impjieg ta' l-uffiċjali fil-waqt tat-tluq tagħhom kif muri fit-tabella ta' hawn taħt: Il-Livell ta' l-allokazzjoni li jiddependi mill-età u t-tul ta' l-impjieg EtàTul tas-servizz | | minn 55 sa 56 sena | minn 57 sa 58 sena | minn 59 sa 60 sena | minn 61 sa 62 sena | 63 sena u aktar | Minn 15 sa 19 il-sena | 60,0 % | 60,0 % | 60,0 % | 62,0 % | 64,0 % | Minn 20 sa 24 sena | 60,0 % | 60,0 % | 62,0 % | 64,0 % | 66,0 % | Minn 25 sa 29 sena | 62,0 % | 64,0 % | 66,0 % | 68,0 % | 70,0 % | 30 sena jew aktar | 64,0 % | 66,0 % | 68,0 % | 70,0 % | 70,0 % | L-età u t-tul ta' l-impjieg għandhom ikunu meqjusa b'relazzjoni mad-data attwali tat-tluq ta' l-uffiċjal ikkonċernat. L-applikazzjoni ta' dawn il-kondizzjonijiet għal grupp immirat ta' uffiċjali fuq il-bażi peżata tagħti medja massima ta' allokazzjoni ta' 62,5 %. --------------------------------------------------